**A Természeti Erőforrások Kutató Központ kutatási infrastruktúrájának külső felhasználók általi igénybevételére vonatkozó működési szabályzata**

Jelen működési szabályzat célja, hogy szervezetének és működési kereteinek meghatározásával elősegítse a fenti intézetben (továbbiakban NRRC-SKK) és a hozzá tartozó laboratóriumokban fellelhető kutatási infrastruktúra működését, az ott folyó tevékenységeket és meghatározza az igénybevevők jogait, kötelezettségeit és felelősségeit. A szabályzat hatálya kiterjed az egyes vizsgálólaboratóriumokra, valamint annak alkalmazottaira.

Az NRRC-SKK kutatási infrastruktúrája a következő vizsgálati lehetőségeket foglalja magába:

**Anyagvizsgálatok**

* hengeres fa- és fűrészáru mintavétele, fizikai vizsgálata és fahibáinak megállapítása,
* fa alapanyagú lapok és lemezek mintavétele, fizikai és mechanikai tulajdonságainak vizsgálata
* felületbevonatok fizikai, mechanikai és esztétikai tulajdonságainak vizsgálata,
* fa alapanyagú lemezek formaldehid tartalmának és formaldehid kibocsátásának vizsgálata
* fa tartószerkezeti vizsgálatok: Egyensúlyi fanedvesség-tartalom meghatározása; alakváltozás- és feszültségmező mérése elektromos nyúlásmérési eljárással szerkezeten, vagy szerkezeti elemen
* faanyagok anatómiai jellemzőinek meghatározása, fafaj meghatározás
* faanyagok fizikai-mechanikai tulajdonságainak meghatározása
* vasúti talpfák, hídfák, faoszlop vizsgálata; vasúti rögzítő szerkezetek vizsgálata
* faanyagvédelmi vizsgálatok: természetes állapotú faanyag tartósságának, és az azt befolyásoló tényezők hatásainak vizsgálata; védőszer hatásosságának vizsgálata farontó gombákkal szemben; védőszer kimutatása a faanyagban; biocid anyagot nem tartalmazó készítmények farontó gombákkal szembeni hatásosságának vizsgálata
* faanyag osztályozás szilárdság szerint: szemrevételezéssel, műszeres méréssel

**Faipari termékvizsgálatok**

* fa padlóburkolatok mintavétele, fizikai tulajdonságainak és anyaghibáinak vizsgálata
* rétegelt padlóburkoló anyagok fizikai-, mechanikai tulajdonságainak és felületi ellenállásának vizsgálata
* fa alapanyagú belső falburkoló elemek mintavétele, fizikai tulajdonságainak és anyaghibáinak vizsgálata
* épület-asztalosipari termékek mintavétele, fizikai tulajdonságainak és anyaghibáinak vizsgálata
* ablakok és belső ajtók mechanikai tulajdonságainak vizsgálata
* bútorok mintavétele, esztétikai, fizikai és mechanikai vizsgálata
* játszótéri eszközök vizsgálata

**Hőkezelőüzemek ellenőrzése**

* FAO IPPC ISPM 15 szabvány szerinti hőkezelő berendezések akkreditálása.

**Építőanyagok**

* tűzvédelmi megfelelősége
* építőanyagok (kivéve padlóburkoló anyagok) teljes körű tűzvédelmi vizsgálatai a vonatkozó szabványok szerint

**Munkabiztonsági vizsgálatok**

* erdészeti és faipari munkaeszközök munkabiztonsági vizsgálata (nem akkreditált státusz)
* egész testre ható rezgésterhelés és helyi (kéz- kar) rezgésterhelés vizsgálata
* dolgozót érő zajterhelés vizsgálata
* a munkahelyi légteret szennyező fapor és egyéb faalapú porok mintavétele és vizsgálata

**Papírvizsgálatok**

* rostos féltermék, papír és karton, hullámlemez, papíripari feldolgozott termékek vizsgálatai: szilárdság, optikai jellemzők, felületi jellemzők, barrier tulajdonságok, kémiai tulajdonságok

**Környezetvédelmi vizsgálatok**

* környezetvédelmi vizsgálatok: rostos féltermék, hulladékpapír, papír és karton, hullámlemez, papíripari feldolgozott termékek, papíripari gyártási víz, papírgyári szennyvíz, papírgyári szennyvíziszap
* ipari létesítmények környezeti zajkibocsátásának vizsgálata, hatásterület meghatározása
* helyhez kötött légszennyező források szilárd (nem toxikus) légszennyező anyag emisszió értékének mérés (nem akkreditált státusz)
* füstgáz-elemzés

A vizsgáló laboratóriumokban elhelyezett mérőműszerek, vizsgáló berendezések, segédeszközök és egyéb berendezési tárgyak az egyes kari intézetek leltárában szerepelnek és az egyetem tulajdonát képezik. Az eszközöket oktatási, kutatási és szolgáltatásként végzett akkreditált vizsgálati célokra lehet felhasználni, azok csak az egyetemmel kapcsolatos tevékenységekre használhatók, az egyetem szándékainak megfelelően.

Az intézetek által kinevezett laborfelelősök kötelessége, hogy rendszeresen ellenőrizzék a laboratóriumok állapotát, biztosítsák az ott található eszközök meglétét, működését, kölcsönzésének felügyeletét és a laboratóriumi szabályok betartásához szükséges feltételeket.

Az akkreditált vizsgálatokat végző laborokban, akkreditált eszközökön - az akkreditált státuszból fakadóan - csak az akkreditált személyzet dolgozhat, az NRRC-SKK Központi Vizsgáló Laboratórium Minőségirányítási Kézikönyvében foglaltak szerint. Ily módon, a nem akkreditálási státusz alá eső vizsgálatokat is csak az akkreditált személyzet végezheti. A nem akkreditált vizsgálatok kivitelezésének módját, díjazását az adott akkreditált laboratórium szabályozza.

A laborhasználat prioritása:

* + - 1. akkreditált vizsgálatok,
      2. K+F+I megbízások teljesítése,
      3. PhD kutatások,
      4. hallgatói kutatások.

Minden személy köteles a laborban elhelyezett eszközöket rendeltetésszerűen használni, az eszközök tisztaságára, épségére, használhatóságának megóvására maximálisan törekednie.

A munkát végző személy köteles a Laborhasználati naplót, Eszközhasználati naplót megfelelően kitölteni.

Önálló munkavégzés esetén a munkát végző személy vállal anyagi felelősséget az eszközökben, laboratóriumban a gondatlanságból vagy szándékosan okozott károkért.

A laboratórium használata után köteles a munkát végző minden eszközt és a laboratóriumot áramtalanítani kell, levegő, víz, és gázcsapokat el kell zárni, kivétel a folyamatban lévő mérések esetén. Ezekről a laborfelelőst tájékoztatni kell, a berendezéseken ezt alkalmas módon jelezni kell.

A laboratórium használata után köteles a munkát végző mindent a helyére tenni, és rendezett körülményeket hagyni, amennyiben a munka során valamely fogyó eszköz készlete kiürül, a megfelelő naplóban fel kell jegyezni és a laborfelelőst tájékoztatni kell.

Amennyiben valamely eszköz megsérül, a megfelelő naplóban fel kell jegyezni és a laborfelelőst tájékoztatni kell.

Az NRRC-SKK nyitott laboratórium, igénybevétele biztosított bármely hazai vagy külföldi felhasználó számára, továbbá megrendelés alapján is végez kutatási tevékenységet vagy mérési szolgáltatást.

A szolgáltatásokat mindenki egyenlő eséllyel igénybe veheti, csak a szolgáltatás árképzésében jelentkezhetnek különbségek. Az NRRC-SKK társaság a kutatóinak térítésmentesen biztosítja a kutatási infrastruktúrák igénybevételét, míg külső megrendelők a piaci árképzés alapján vehetik igénybe az NRRC-SKK szolgáltatatásait. A kutató központ az együttműködési megállapodást kötött partnerei számára egyedi megegyezés alapján biztosítja a vizsgálatokat az együttműködés módjától, jellegétől függően.

A vizsgálatokat kérelmező külső természetes személlyel vagy jogi személy képviselőjével konzultálva az NRRC-SKK vezetője és az üzemeltetésért felelős intézet és/vagy laborfelelős kutatási tervet dolgoznak ki, és egyeztetnek az infrastruktúra használati rendjéről. Az ettől való minden utólagos eltérést az az NRRC-SKK vezetőjével egyeztetni, szükség esetén írásban rögzíteni kell. Külső felhasználók számára a műszerek használata során felmerülő költségek non-profit áron kerülnek elszámolásra.

Mérési szolgáltatások esetén az eszközhasználat napi térítési költségét a laboratóriumokat működtető intézetek határozzák meg, az eszközhasználati költségen túl a díjszabás kiterjedhet a felhasznált fogyóeszközökre és a rezsiköltségre is. A rezsiköltség egyedi megállapodás tárgyát képezi. A fentieknek megfelelő teljes költségen térített szolgáltatás esetén a kapott adatok felett a megbízó rendelkezik, az NRRC-SKK dolgozóit tudományos közlemények szerzőjeként nem szükséges szerepeltetni, de ebben az esetben is meg kell nevezni az NRRC-SKK -t mint az elvégzett mérések helyszínét.

A tudományos együttműködésben végzett közös kutatás intézeten belüli partnerekkel vagy más tudományos intézetekkel a kölcsönös előnyök alapján történik. Térítési díjat műszerhasználatért nem számítunk fel, ha a kutatási projekt arra anyagi fedezetet nyújt, ellenkező esetben elvárás, hogy az együttműködő partner a kutatás súlyának megfelelő arányban személyi és anyagi téren is járuljon hozzá az eszközök működtetésében, beszerzésében, valamint a fogyóeszközök pótlásában. Az elért eredmények közzététele közös közlemény formájában történik, ahol a kutatásban részt vevő tagok mind igényt tarthatnak társszerzőségre.

Az NRRC-SKK a szabályok be nem tartói ellen fenntartja a jogot eljárni, a laborok használatát időlegesen vagy véglegesen megvonni és az okozott kárt megtéríttetni.

Sopron, 2014.05.10.

1. Melléklet

Belépési engedély munkavégzés céljából

Szervezeti egység: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dolgozó/hallgató neve: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A munkavégzés célja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Labor száma/neve: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Benntartózkodás időtartama: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Portaszolgálat tölti ki:

Belépés időpontja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kilépés időpontja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Portás aláírása: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A munkavégzés céljából a benntartózkodó felelősséggel tartozik az általa használt épület biztonsági szabályainak betartásáért (ajtók, ablakok, közművek, biztonsági berendezések) megfelelő használatáért, köteles az NRRC és az intézet laborhasználati szabályait betartani.

Sopron, 20\_\_. \_\_\_\_\_\_\_\_\_\_\_\_\_\_\_\_

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_  Szervezeti egység vezetője | \_\_\_\_\_\_\_\_\_\_\_\_\_\_\_\_\_\_\_\_\_\_\_\_  Laborfelelős |